CELEX: 32009D0715
Language: sl
Date: 2009-09-23 00:00:00
Title: 2009/715/ES: Odločba Komisije z dne 23. septembra 2009 o nevključitvi klortal dimetila v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (notificirano pod dokumentarno številko C(2009) 6431) (Besedilo velja za EGP)

24.9.2009   
            
            
               SL
            
            
               Uradni list Evropske unije
            
            
               L 251/31
            
         
      ODLOČBA KOMISIJE
   
   z dne 23. septembra 2009
   o nevključitvi klortal dimetila v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov
   (notificirano pod dokumentarno številko C(2009) 6431)
   (Besedilo velja za EGP)
   (2009/715/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(2) Direktive,
   ob upoštevanju naslednjega:
   
               (1)
            
            
               Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno preučujejo v okviru delovnega programa.
            
         
               (2)
            
            
               Uredbi Komisije (ES) št. 451/2000 (2) in (ES) št. 1490/2002 (3) določata podrobna pravila za izvajanje tretje faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje klortal dimetil.
            
         
               (3)
            
            
               Vplivi klortal dimetila na zdravje ljudi in okolje so bili ocenjeni v skladu z določbami uredb (ES) št. 451/2000 in (ES) št. 1490/2002 za vrste uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 10(1) Uredbe (ES) št. 1490/2002 predložiti ustrezna poročila o oceni in priporočila. Država članica poročevalka za klortal dimetil je bila Grčija, vse ustrezne informacije pa so bile predložene 31. oktobra 2006. Dopolnilo je bilo predloženo 3. aprila 2008.
            
         
               (4)
            
            
               Poročilo o oceni so pregledali strokovnjaki držav članic in EFSA. V skladu s členom 11c Uredbe (ES) št. 1490/2002 je bil strokovni pregled osredotočen na naslednje točke: toksičnost, pomen metabolita MPA in možno izpiranje v podtalnico. EFSA ga je Komisiji predložila 4. septembra 2008 ter ponovno izdala 26. novembra 2008 v obliki sklepa EFSA o usmerjenem strokovnem pregledu ocene tveganja pesticidov z aktivno snovjo klortal dimetil (4). To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 12. junija 2009 v obliki poročila Komisije o pregledu glede klortal dimetila.
            
         
               (5)
            
            
               Med ocenjevanjem te aktivne snovi je bilo ugotovljeno, da se njen metabolit MPA izpira v podtalnico. Na podlagi razpoložljivih informacij ni mogoče skleniti, da bi lahko fitofarmacevtska sredstva, ki vsebujejo navedeno aktivno snov, izpolnjevala pogoje iz člena 5(1) Direktive 91/414/EGS, zlasti glede toksikološke pomembnosti navedenega metabolita.
            
         
               (6)
            
            
               Komisija je prijavitelja pozvala, naj predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedene snovi na seznam. Prijavitelj je predložil pripombe, ki so bile natančno pregledane. Toda kljub argumentom, ki jih je prijavitelj predložil, se navedenih pomislekov ni dalo odpraviti, po ocenah na podlagi predloženih informacij, preučenih na srečanjih strokovnjakov EFSA, pa ne kaže pričakovati, da bi lahko fitofarmacevtska sredstva, ki vsebujejo klortal dimetil, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.
            
         
               (7)
            
            
               Klortal dimetil se zato ne sme vključiti v Prilogo I k Direktivi 91/414/EGS.
            
         
               (8)
            
            
               Sprejeti je treba ukrepe za zagotovitev, da se registracije fitofarmacevtskih sredstev, ki vsebujejo klortal dimetil, prekličejo v predpisanem roku in se ne podaljšajo ali izdajo nove registracije takih sredstev.
            
         
               (9)
            
            
               Če države članice odobrijo podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo klortal dimetil, ga je treba omejiti na obdobje dvanajst mesecev, da se omogoči uporaba obstoječih zalog v naslednji rastni sezoni, s čimer se zagotovi, da fitofarmacevtska sredstva, ki vsebujejo klortal dimetil, ostanejo kmetom na razpolago 18 mesecev po sprejetju te odločbe.
            
         
               (10)
            
            
               Ta odločba ne vpliva na predložitev zahtevka za klortal dimetil v skladu z določbami člena 6(2) Direktive 91/414/EGS, katere podrobna pravila za izvajanje so določena v Uredbi Komisije (ES) št. 33/2008 z dne 17. januarja 2008 o podrobnih pravilih za izvajanje Direktive Sveta 91/414/EGS glede rednega in pospešenega postopka za oceno aktivnih snovi, ki so bile del programa dela iz člena 8(2) navedene direktive, vendar niso bile vključene v Prilogo I (5), zaradi morebitne vključitve v Prilogo I k navedeni direktivi.
            
         
               (11)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Klortal dimetil se ne vključi kot aktivna snov v Prilogo I k Direktivi 91/414/EGS.
   Člen 2
   Države članice zagotovijo, da:
   
               (a)
            
            
               se registracije fitofarmacevtskih sredstev, ki vsebujejo klortal dimetil, prekličejo do 23. marca 2010;
            
         
               (b)
            
            
               se od datuma objave te odločbe nobene registracije fitofarmacevtskih sredstev, ki vsebujejo klortal dimetil, ne odobrijo ali podaljšajo.
            
         Člen 3
   Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je čim krajše in traja največ do 23. marca 2011.
   Člen 4
   Ta odločba je naslovljena na države članice.
   
      V Bruslju, 23. septembra 2009
      
         
            Za Komisijo
         
         Androulla VASSILIOU
         
         
            Članica Komisije
         
      
   
   
      (1)  UL L 230, 19.8.1991, str. 1.
   
      (2)  UL L 55, 29.2.2000, str. 25.
   
      (3)  UL L 224, 21.8.2002, str. 23.
   
      (4)  Znanstveno poročilo EFSA (2008) 156. Sklep o usmerjenem strokovnem pregledu ocene tveganja pesticidov z aktivno snovjo klortal dimetil (dokončan 4. septembra 2008 in ponovno izdan 26. novembra 2008).
   
      (5)  UL L 15, 18.1.2008, str. 5.